Oficiālais Vēstnesis L 130 , 31/05/1996 Lpp. 0020 - 0021



Komisijas Lēmums (1996. gada 20. maijs) par dokumentācijas pilnīguma atzīšanu, kura iesniegta sīkai pārbaudei, lai iespējami iekļautu flurtamonu I pielikumā Padomes Direktīvai 91/414/EEK par augu aizsardzības līdzekļu laišanu tirgū (Dokuments attiecas uz EEZ) (96/341/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 96/12/EK [2], un jo īpaši tās 6. panta 3. punktu, tā kā Direktīva 91/414/EEK paredzēja Kopienā atļauto pesticīdu aktīvo vielu saraksta izstrādi; tā kā RhŌne-Poulenc Agro France 1994. gada 15. februārī iesniedza Francijas iestādēm dokumentāciju, lai panāktu aktīvās vielas flurtamona iekļaušanu direktīvas I pielikumā; tā kā Francijas iestādes iesniedza Komisijai dokumentācijas pabeigtības pirmās pārbaudes rezultātus attiecībā uz II pielikumā paredzētajām datu un informācijas prasībām un - vismaz vienam augu aizsardzības līdzeklim, kas satur attiecīgo aktīvo vielu - direktīvas III pielikuma prasībām; tā kā pēc tam saskaņā ar 6. panta 2. punkta noteikumiem iesniedzējs iesniedza dokumentāciju Komisijai un citām dalībvalstīm; tā kā Komisija iesniedza dokumentāciju izskatīšanai Pastāvīgās augu veselības komitejas darba grupas "tiesību akti" sanāksmē 1995. gada 23. līdz 24. novembrī, kuras laikā dalībvalstis apstiprināja dokumentācijas saņemšanu; tā kā direktīvas 6. panta 3. punkts pieprasa oficiālu apstiprinājumu Kopienas līmenī, ka dokumentācija principā atbilst II pielikumā paredzētajām prasībām attiecībā uz datiem un informāciju, un - vismaz vienam augu aizsardzības līdzeklim, kura sastāvā ir attiecīgā aktīvā viela – direktīvas III pielikuma prasībām; tā kā minētā informācija ir vajadzīga, lai turpinātu dokumentācijas sīku pārbaudi, kā arī, lai dalībvalstīm dotu iespēju piešķirt to augu aizsardzības līdzekļu pagaidu atļauju, kas satur aktīvo vielu, ievērojot direktīvas 8. panta 1. punktā paredzētos nosacījumus un jo īpaši nosacījumu par aktīvās vielas un augu aizsardzības līdzekļa sīku novērtējumu saistībā ar direktīvas prasībām; tā kā šāds lēmums netraucē pieprasīt papildu datus vai informāciju no uzņēmuma, ja sīkas pārbaudes laikā izrādās, ka šāda informācija vai dati ir vajadzīgi lēmuma pieņemšanas nolūkā; tā kā dalībvalstis un Komisija ir vienojušās, ka Francija turpinās dokumentācijas sīku izpēti un ziņos Komisijai pēc iespējas ātrāk un vēlākais viena gada laikā par pārbaudes secinājumiem, pievienojot ieteikumus par aktīvās vielas iekļaušanu vai neiekļaušanu un visus ar to saistītos nosacījumus; tā kā pēc šā ziņojuma saņemšanas sīku pārbaudi turpinās veikt dalībvalstu eksperti, kas darbojas Pastāvīgajā augu veselības komitejā; tā kā šajā lēmumā paredzētie pasākumi ir saskaņā ar Pastāvīgās augu veselības komitejas atzinumu, IR PIEŅĒMUSI ŠĀDU LĒMUMU. 1. pants Dokumentāciju, ko RhŌne-Poulenc Agro France ir iesniegusi Komisijai un dalībvalstīm, lai flurtamonu kā aktīvo vielu iekļautu Direktīvas 91/414/EEK I pielikumā, principā uzskata par atbilstīgu II pielikumā paredzētajām datu un informācijas prasībām un – vienam augu aizsardzības līdzeklim, kas satur aktīvo vielu – direktīvas III pielikuma prasībām. 2. pants Šis lēmums ir adresēts dalībvalstīm. Briselē, 1996. gada 20. maijā Komisijas vārdā — Komisijas loceklis Franz Fischler [1] OV L 230, 19.8.1991., 1. lpp. [2] OV L 65, 15.3.1996., 20. lpp. --------------------------------------------------